Document ID: 32008D0414

РЕШЕНИЕ НА КОМИСИЯТА
от 26 май 2008 година
относно финансовото участие на Общността в мерките за борба с шапа в Кипър през 2007 година
(нотифицирано под номер C(2008) 1974)
(само текстът на гръцки език е автентичен)
(2008/414/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 11, параграф 4 от него,
като има предвид, че:
(1)
През 2007 г. в Кипър възникнаха огнища на болестта шап. Появата на тази болест представлява сериозен риск за добитъка в Общността.
(2)
С цел да се предотврати разпространяването на болестта и да се спомогне за възможно най-бързото ѝ ликвидиране, Общността следва да поеме част от приемливите разходи, направени от държавите-членки при предприемане на мерките за борба с болестта, както е предвидено в Решение 90/424/ЕИО.
(3)
Изплащането на финансовото участие на Общността за мерките в борбата с шапа подлежи на спазването на правилата, предвидени в Регламент (ЕО) № 349/2005 на Комисията от 28 февруари 2005 г. за определяне на правила за финансиране от страна на Общността на мерки и на кампания за борба с определени болести по животните според Решение 90/424/ЕИО на Съвета (2).
(4)
На 7 януари 2008 г. Кипър представи окончателен приблизителен разчет на разходите, направени във връзка с предприемането на мерки за ликвидиране на болестта.
(5)
Кипърските власти са изпълнили всичките си технически и административни задължения, както е определено в член 11, параграф 2 от Решение 90/424/ЕИО и член 6 от Регламент (ЕО) № 349/2005.
(6)
Изплащането на финансовото участие на Общността трябва да се извърши при условие, че заплануваните дейности са били действително изпълнени и че властите предоставят цялата необходима информация в определения срок.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Общността
1. На Кипър може да се предостави финансовото участие от Общността за направените от посочената държава-членка разходи при предприемане на мерките, посочени в член 11, параграф 4, буква а), от подточка i) до подточка iv), и буква б) от Решение 90/424/ЕИО, за борба с болестта шап през 2007 г.
2. Финансовото участие на Общността възлиза на 60 % от разходите, допустими за финансиране от Общността, както е посочено в параграф 1. Изплащането им се извършва съгласно условията, предвидени в Регламент (ЕО) № 349/2005.
Член 2
Ред на плащане
Първият транш от 185 000 EUR се изплаща като част от финансовото участие на Общността, предвидено в член 1.
Член 3
Адресат
Адресат на настоящото решение е Република Кипър.
Съставено в Брюксел на 26 май 2008 година.

Labels: 18
15
6